**קייס לדוגמא – לקראת הבחינה המסכמת**

קורס ילדים במשפט | התשפ"ג-2023

מ', תינוקת בת חמישה חודשים, נולדה לאם חסרת מעמד בארץ שלה ארבעה ילדים נוספים מאבות שונים. מזה ארבע שנים חיה האם בזוגיות עם אביה של מ', שהוא גם אביו של ילדה הרביעי – ג', אשר הוצא מהבית לפני כשנה וחצי עקב חשד להזנחה קשה ואלימות. ג', אשר אובחן עם צרכים מיוחדים, שוהה במסגרת חוץ-ביתית לאחר שלא נמצא עבורו סידור אומנה מתאים. שלושת הילדים הגדולים יותר שוהים בפנימיות בתוקף חוק הנוער (טיפול והשגחה). האם הינה קורבן סחר בנשים שהועסקה בכפייה בזנות, ובהמשך שכרה לעצמה חדר ועבדה בעבודות מזדמנות. כיום היא מתגוררת עם אבי שני ילדיה הקטנים, אשר נמצא במעצר בית בשנה האחרונה בחשד למעורבות בסחר בסמים. בסמוך ללידתה של מ' התקיים שיתוף פעולה של ההורים עם גורמי הטיפול ברווחה במסגרתו הופנו, בין היתר, לטיפול ביחידה להתמכרויות.

ביום 31.5 התקשר האב לגורמי הטיפול ברווחה בבקשת עזרה בהולה, וציין כי האם שתתה אלכוהול ומתנהגת באופן אימפולסיבי עד כדי ביצוע ניסיון אובדני. האם הובהלה למיון והאב נעצר לחקירה. הוצא אמצעי חירום במסגרתו הועברה מ' לטיפול אצל הסבתא (אימו של האב).

הסבתא מרשימה כאישה חמה, בעלת יכולת ורצון לטפל במ'. בשיחה עימה ציינה כי היא מעוניינת לגדל גם את ג'.

**הוגשה בקשה לבית המשפט לאישור אמצעי החירום שננקט בעניינה של מ'. בית המשפט קבע דיון בבקשה שהוגשה לצו ביניים ומינה אותך כאפוטרופוס לדין של מ'. דון/י בסוגיות המתעוררות ובכיווני הטיפול המומלצים.**

בהצלחה!